JU Muzej i galerija Tivat

Izložba „Znamenite srpske Majke“
2024-08-30 - 2024-09-22
U petak 30. avgusta sa početkom u 20.00 časova u JU „Muzej i galerija“ Tivat biće otvorena izložba „Znamenite srpske Majke“ akademskog vajara Đorđa Zečevića.
Đorđe Zečević je rođen 1976. godine u Šapcu. Nakon završene gimnazije 1995. godine upisuje Akademiju umetnosti u Novom Sadu u klasi profesora Nikole Koke Jankovića, a diplomira u klasi Gordane Kaljalović Odanović 1999. godine, tom prilikom dobija Nagradu Akademije za vajarstvo.
Od tada, svoj rad publici prezentuje na više samostalnih i više od 30 kolektivnih izložbi. Učesnik je više kolonija i ima više izvedenih radova u javnom prostoru- skulpturu Vir – Aneks biblioteke šabačke, monumentalne murale posvećene Dragi Ljočić i Stani Milanović, spomen ploče. Dobitnik je nagrade Igor Belohlavek Šabačkog muzeja kao i nagrade za crtež galerije Kulturnog centra Šabac. Od 1999. godine radi u Školi primenjenih umetnosti u Šapcu na predmetima vajanje, praktičan rad. Živi i radi u Šapcu.
Izložbu će otvoriti mitropolit crnogorsko-primorski g. Joanikije, a u muzičkom dijelu programa nastupiće crkveni mješoviti hor „Sveti Prevlački mučenici“ iz Tivta.
